ITNS อวดกำไรปี 65 ออลไทม์ไฮ! เคาะปันผล 0.12 บ. ตั้งเป้าปี 66 รายได้โต 30%
ITNS อวดกำไรปี 65 โต 70% แตะ 55.27 ลบ. ออลไทม์ไฮ! เคาะปันผล 0.12 บ. ขึ้น XD 8 มี.ค.66 พร้อมตั้งเป้าปี 66 รายได้โต 20-30% ตุน Backlog กว่า 400 ลบ. เตรียมเข้าประมูลงานใหม่มูลค่า 1 พันลบ. ทยอยรู้ผลประมูลต่อเนื่อง มั่นใจดันผลงานโตต่อ
ITNS อวดกำไรปี 65 โต 70% แตะ 55.27 ลบ. ออลไทม์ไฮ! เคาะปันผล 0.12 บ. ขึ้น XD 8 มี.ค.66 พร้อมตั้งเป้าปี 66 รายได้โต 20-30%
23 ก.พ. 2566

นายสมชาย อ่วมกระทุ่ม ประธานเจ้าหน้าที่บริหาร บริษัท อินเตอร์เนชั่นแนล เน็ตเวิร์ค ซิสเต็ม จำกัด (มหาชน) หรือ ITNS เปิดเผยว่า ผลการดำเนินงานในปี 2565 บริษัทฯ มีรายได้รวม 551.95 ล้านบาท เพิ่มขึ้น 181 ล้านบาท หรือ 48.79% เทียบช่วงเดียวกันของปีก่อนมีรายได้รวม 370.95 ล้านบาท โดยแบ่งเป็นรายได้จากการจำหน่ายอุปกรณ์และให้บริการติดตั้ง คิดเป็นสัดส่วนประมาณ 81.74% รายได้จากการให้บริการดูแลและบำรุงรักษาระบบภายหลังการขาย คิดเป็นสัดส่วนประมาณ 16.95% และส่วนที่เหลือเป็นรายได้จากการให้เช่าอุปกรณ์ คิดเป็นสัดส่วนประมาณ 0.67% ของรายได้รวม
ขณะที่มีกำไรสุทธิ 55.27 ล้านบาท เพิ่มขึ้น 22.69 ล้านบาท หรือ 69.64% เทียบช่วงเดียวกันของปีก่อนที่มีกำไรสุทธิ 32.58 ล้านบาท จากการเพิ่มขึ้นของกําไรขั้นต้น ผลักดันให้กำไรสุทธิของบริษัทฯสร้างสถิติสูงสุดเป็นประวัติการณ์
“ปัจจัยที่สนับสนุนให้ผลการดำเนินงานมีการเติบโตอย่างแข็งแกร่ง เป็นผลมาจากบริษัทฯ รับรู้รายได้จากการจําหน่ายอุปกรณ์และให้บริการติดตั้ง และรายได้จากการให้บริการซ่อมแซม และบํารุงรักษาอุปกรณ์เพิ่มขึ้น อีกทั้งส่วนใหญ่มาจากงานโครงการของภาคเอกชน เนื่องจากบริษัทฯ ต้องการลดความเสี่ยงจากการพึ่งพิงลูกค้ารายใหญ่ จึงวางกลยุทธ์ขยายงานไปยังกลุ่มลูกค้าภาคเอกชนรายใหม่ เพื่อกระจายฐานลูกค้าและเพิ่มส่วนแบ่งการตลาดของบริษัทฯ ต่อไปในอนาคต ประกอบกับบริษัทฯ ได้รับงานโครงการของลูกค้ารายใหญ่ที่บริษัทฯ มีประสบการณ์การทำงานในพื้นที่หน้างาน ทำให้สามารถวางแผนการติดตั้งระบบได้เป็นอย่างดี รวมทั้งควบคุมต้นทุนของงานโครงการได้อย่างมีประสิทธิภาพอีกด้วย”
พร้อมกันนี้ ที่ประชุมคณะกรรมการบริษัทฯ ได้มีมติอนุมัติให้จ่ายเงินปันผลงวดปี 2565 ให้กับผู้ถือหุ้นเป็นเงินสด ในอัตราหุ้นละ 0.12 บาท  รวมเป็นเงินปันผลทั้งสิ้น 26,400,000 บาท โดยกำหนดให้ผู้ถือหุ้นที่จะมีชื่อปรากฏ ณ วันกำหนดรายชื่อผู้ถือหุ้น (Record Date) ในวันที่ 9 มีนาคม 2566 ขึ้นเครื่องหมาย XD วันที่ 8 มีนาคม 2566  และกำหนดวันจ่ายเงินปันผลในวันที่ 23 พฤษภาคม 2566
ส่วนแผนการดำเนินธุรกิจในปี 2566 บริษัทฯ ตั้งเป้าหมายการเติบโตของรายได้อยู่ที่ประมาณ 20-30% จากธุรกิจจำหน่ายอุปกรณ์ และให้บริการติดตั้งประมาณ คาดการณ์เติบโตประมาณ 30% จากการขยายตัวของเศรษฐกิจ ส่วนธุรกิจให้บริการดูแลและบำรุงรักษาระบบภายหลังการขาย คาดการณ์เติบโตประมาณ 10% และธุรกิจให้เช่าอุปกรณ์ คาดการณ์เติบโตประมาณ 100% ตามแผนกลยุทธ์การขยายธุรกิจของ ITNS
ขณะที่ปัจจุบันบริษัทฯ มีงานในมือรอรับรู้รายได้ (Backlog) รวมทั้งสิ้น 406 ล้านบาท ซึ่งจะทยอยรับรู้รายได้ตั้งแต่ปีนี้ ไปจนถึงปี 2570 พร้อมกันนี้บริษัทฯ อยู่ระหว่างเตรียมเข้าประมูลงานใหม่รวมมูลค่าประมาณ 1,000 ล้านบาท คาดทยอยรู้ผลภายในเร็วๆ นี้ ทำให้เชื่อมั่นว่าผลการดำเนินงานปีนี้จะสามารถสร้างสถิติสูงสุดเป็นประวัติการณ์ต่อเนื่องจากปีก่อน